ราคาทองปิดวานนี้ร่วงกว่า 9 ดอลล์ หลังสหรัฐเผยข้อมูลศก.แข็งแกร่ง
สัญญาทองคำตลาดนิวยอร์กปิดร่วงลงเมื่อคืนนี้ (3 มิ.ย.) เนื่องจากข้อมูลแรงงานที่แข็งแกร่งของสหรัฐได้กระตุ้นให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย
4 มิ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ลดลง 9.5 ดอลลาร์ หรือ 0.80% ปิดที่ระดับ 1,184.90 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 31.9 เซนต์ ปิดที่ 16.48 ดอลลาร์/ออนซ์, สัญญาพลาตินัมส่งมอบเดือนก.ค.ลดลง 8.7 ดอลลาร์ ปิดที่ 1,104.10 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 10.55 ดอลลาร์ ปิดที่ 758 ดอลลาร์/ออนซ์
นักลงทุนเทขายสัญญาทองคำหลังจากมีข้อมูลบ่งชี้ถึงความแข็งแกร่งของตลาดแรงงานสหรัฐ โดยเมื่อช่วงค่ำวานนี้ตามเวลาไทย ออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้น 201,000 ตำแหน่งในเดือนพ.ค. และสูงกว่าที่นักวิเคราะห์คาดการณ์ว่าจะเพิ่มขึ้น 200,000 ราย นอกจากนี้ ADP ยังได้ทบทวนปรับลดตัวเลขจ้างงานในเดือนเม.ย.สู่ระดับ 165,000 ราย จากเดิมที่รายงานว่าเพิ่มขึ้น 169,000 ราย
การเพิ่มขึ้นของตัวเลขจ้างงานภาคเอกชนยังได้กระตุ้นให้เกิดกระแสคาดการณ์ว่า ธนาคารกลางสหรัฐ (FED) อาจจะปรับขึ้นอัตราดอกเบี้ย ขณะที่นักลงทุนจับตาดูการประชุมครั้งต่อไปของเฟดในวันที่ 15 มิ.ย.นี้อย่างใกล้ชิด เพื่อดูว่าเฟดจะส่งสัญญาณเรื่องระยะเวลาในการปรับขึ้นดอกเบี้ยเมื่อใด